**Informatīvais ziņojums**

**„Par Starptautiskās Automobiļu federācijas pasaules rallijkrosa čempionāta posma organizēšanu Latvijā 2019.**–**2022.gadā un ar to saistīto valsts finansiālo atbalstu sacensību organizēšanas licences maksājumiem”**

Izglītības un zinātnes ministrija (turpmāk – IZM), kura saskaņā ar Sporta likuma 5.panta pirmo daļu pilda valsts pārvaldes funkcijas sporta nozarē, kā arī saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 5.21.punktu nodrošina IZM iedalīto valsts budžeta līdzekļu izmantošanu paredzētajiem mērķiem un saskaņā ar 5.21.5punktu atbilstoši likumā par valsts budžetu kārtējam gadam piešķirtajai apropriācijai administrē sportam piešķirtos valsts budžeta līdzekļus, ņemot vērā Latvijas Nacionālās sporta padomes 2017.gada 14.jūnija sēdē nolemto (prot. Nr.3 11.§., 11.5.apakšpunkts), saskaņā ar Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu ir sagatavojusi šo informatīvo ziņojumu, kurā sniegta informācija par Starptautiskās Automobiļu federācijas (*Federation Internationale de l'Automobile* – FIA) pasaules rallijkrosa čempionāta (turpmāk – Čempionāts) posma organizēšanu Latvijā 2019.–2022.gadā un ar to saistīto valsts finansiālo atbalstu sacensību organizēšanas licences maksājumiem.

**1. SITUĀCIJAS RAKSTUROJUMS**

2013.gada septembrī FIA nolēma mainīt rallijkrosa pozīciju autosporta disciplīnu hierarhijā, piešķirot tam pasaules čempionāta statusu. Statusa maiņa deva iespēju rallijkrosam attīstīties un gūt iepriekš neprognozētu popularitāti, kā rezultātā šobrīd rallijkross ir piesaistījis daudzu slavenu autosportistu uzmanību, kas vēl vairāk palielina rallijkrosa popularitāti. Kopš 2016.gada viens no Čempionāta posmiem norisinās arī Latvijā – valsts (valsts akciju sabiedrības „Ceļu satiksmes drošības direkcija”) īpašumā esošajā Biķernieku kompleksajā sporta bāzē, kurai ar Ministru kabineta 2010.gada 30.decembra rīkojumu Nr.790 piešķirts nacionālās sporta bāzes statuss[[1]](#footnote-2). Lai nodrošinātu minētās trases FIA homolgāciju (sertifikātu) par atbilstību Čempionāta posma organizēšanai izvirzītajām FIA prasībām, 2015.–2017.gadā tika veikta trases rekonstrukcija. Saskaņā ar Satiksmes ministrijas 2018.gada 23.februāra vēstulē   
Nr.03-04/581 sniegto informāciju Valsts akciju sabiedrība „Ceļu satiksmes drošības direkcija” no 2015. līdz 2017.gadam rallijkrosa trases izbūvei un uzturēšanai Biķernieku kompleksajā sporta bāzē investējusi 2 435 948 *euro*, savukārt 2018.gadā plānotas investīcijas 239 000 *euro* apmērā.

Čempionāta augstākā līmeņa sacensību kategorijā piedalās arī Latvijas autosportists (rallijkrosa braucējs) Jānis Baumanis (iepriekšējās sezonās augstākā līmeņa sacensību kategorijā startēja arī Reinis Nitišs), savukārt zemāka līmeņa sacensību kategorijā piedalās arī citi Latvijas autosportisti (rallijkrosa braucēji). Čempionāta Latvijas posms ir ticis novērtēts ar vairākiem nozīmīgiem apbalvojumiem, t.sk., 2016. un 2017.gadā tas FIA Bezceļu komisijas gada apbalvošanas ceremonijā atzīts par labāk organizēto Čempionāta posmu. Čempionāta posms Latvijā notiks arī 2018.gadā, kam no valsts budžeta līdzekļiem piešķirti 450 000 *euro[[2]](#footnote-3)*.

Latvija (sabiedrība ar ierobežotu atbildību „RA EVENTS” (turpmāk – Organizators)) ir saņēmusi piedāvājumu no Čempionāta starptautiskā organizatora (*International Management Group* – IMG) arī 2019.–2022.gadā vienu no Čempionāta posmiem sarīkot Latvijā. Tomēr, lai Čempionāta posms Latvijā notiktu, nepieciešams iegādāties Čempionāta posma licenci, kuras cena saskaņā ar IMG sniegto informāciju Latvijai 2019.gadam noteikta 475 000 *euro*, 2020.gadam 500 000 *euro*, 2021.gadam   
500 000 *euro* un 2022.gadam 525 000 *euro* apmērā (kopā 2019.–2022.gadam   
2 000 000 *euro*). Biedrība „Latvijas Automobiļu federācija” (turpmāk – LAF) un Organizators ir lūdzis Ministru kabinetu ar licences iegādi saistītos izdevumus segt no valsts budžeta, savukārt pārējos ar Čempionāta posma organizēšanu saistītos izdevumus segs Organizators.

Sporta politikas pamatnostādnēs 2014.–2020.gadam (apstiprinātas ar Ministru kabineta 2013.gada 18.decembra rīkojumu Nr.666) ir atzīts, ka starptautisko sporta sacensību rīkošana Latvijā veicina ekonomikas attīstību (sacensību apmeklētāji no ārvalstīm kā tūristi, to uzturēšanās laikā Latvijā patērētās preces un pakalpojumi, u.tml.), kā arī veicina Latvijas atpazīstamību pasaulē (popularizē Latviju kā tūrisma galamērķi). Starptautiskā prakse liecina, ka liela mēroga sporta pasākumi veicina valsts starptautisko atpazīstamību, kā arī palīdz veidot konkurētspējīgu valsts identitāti. Pozitīvus atzinumus par Čempionāta posma organizēšanas Latvijā turpināšanu ir sniegusi Latvijas Investīciju un attīstības aģentūra, Latvijas Institūts, Valsts akciju sabiedrība „Ceļu satiksmes drošības direkcija” un Satiksmes ministrija. Latvijas Investīciju un attīstības aģentūra 2017.gada 30.maija vēstulē Nr.1.1-15/684 norāda, ka Čempionāta posmu organizēšanai ir pozitīva ietekme uz ekonomiku, tūrisma biznesa veicināšanu un valsts atpazīstamību. Tāpat uzsvērts, ka Čempionāta posma organizēšana atbilst Latvijas Tūrisma attīstības pamatnostādnēs 2014.–2020.gadam noteiktajām galvenajām prioritātēm, kas paredz, ka Latvijā nepieciešams veicināt vairākdienu ceļotāju skaita palielināšanos, mazināt sezonālo efektu, nodrošināt tūrisma produktu ienesīguma pieaugumu, kā arī norādīts, ka starptautisku sporta pasākumu rīkošana ir eksportspējīgs tūrisma produkts un būtisks instruments sezonalitātes negatīvās ietekmes mazināšanai. Latvijas Investīciju un attīstības aģentūra aicina atbalstīt ieceri par Čempionāta posmu rīkošanu Latvijā 2019.–2022.gadā. Latvijas Institūta 2017.gada 30.maja vēstulē Nr.5.2-38 atzīts, ka šādi starptautiski sporta pasākumi Latvijai ir nozīmīgi un veicina Latvijas pozitīvu starptautisku atpazīstamību, kā arī uzsvērta Čempionāta Latvijas posmu starptautiskā rezonanse. Arī Latvijas Institūts uzskata, ka būtu jāturpina iesāktais Čempionāta posma organizēšanā Latvijā 2019.–2022.gados. Valsts akciju sabiedrība „Ceļu satiksmes drošības direkcija” 2017.gada 24.maija vēstulē Nr.11.11-7/1282, informējot par veiktajām investīcijām Biķernieku kompleksās sporta bāzes attīstībā, uzsver rallijkrosa popularitāti pasaulē un Čempionāta posma organizēšanas Latvijā nozīmīgumu, kā arī informē, ka saņemtais uzaicinājums turpināt veiksmīgi uzsākto sadarbību un līdz 2022.gadam Biķernieku kompleksajā sporta bāzē organizēt Čempionāta posmu pilnībā atbilst Biķernieku kompleksās sporta bāzes ilgtermiņa stratēģijai un ieguldītajām investīcijām, kā arī apliecina, ka no savas puses garantē, ka tiks nodrošināta Biķernieku kompleksās sporta bāzes infrastruktūras un rallijkrosa trases uzturēšana, attīstība un pilnveidošana. Arī Satiksmes ministrija 2018.gada 23.februāra vēstulē Nr.03-04/581, ņemot vērā veiktos ieguldījumus Biķernieku kompleksajā sporta bāzē, lai atbilstoši FIA prasībām izbūvētu rallijkrosa trasi, lūdz atbalstīt jautājumu par Latvijas dalību Čempionātā un licences izdevumu segšanu.

Latvijas Nacionālās sporta padomes 2017.gada 14.jūnija sēdē, izskatot jautājumu par Čempionāta posma organizēšanu Latvijā 2019.–2022.gadā, tika nolemts (prot. Nr.3 11.§., 11.3.apakšpunkts)[[3]](#footnote-4) – ņemot vērā Organizatora sniegto informāciju, ka finansējuma piešķiršana ar Čempionāta posma organizēšanu Latvijā saistītā licences maksājuma izdevumu segšanai sekmēs Latvijas ekonomikas un tautsaimniecības attīstību (ēdināšanas, pārtikas mazumtirdzniecības, viesnīcu un restorānu servisa joma), ko apliecina arī iepriekšējos gados Organizatora pasūtītie neatkarīgie pētījumi par Čempionāta ekonomiskajiem ieguvumiem un ietekmi uz valsts budžeta ieņēmumiem, tā kompensējot ar licences iegādi saistītos izdevumus, konceptuāli atbalstīt LAF un Organizatora ieceri par Čempionāta posma sarīkošanas Latvijā turpināšanu 2019.–2022.gadā. Vienlaikus IZM un Finanšu ministrijai tika uzdots (prot. Nr.3 11.§., 11.4.apakšpunkts) atbilstoši Latvijas Nacionālās sporta padomes 2017.gada 29.marta sēdē apstiprinātai (prot.Nr.2 10.§, 10.2.apakšpunkts) metodikai nacionālas nozīmes starptautisku sporta sacensību ekonomisko ieguvumu analīzei un izvērtējuma (pārskata) sagatavošanai[[4]](#footnote-5) izvērtēt Organizatora izstrādāto pētījumu (pirmspasākuma pētījumu) par Čempionāta posma organizēšanas potenciālajiem ekonomiskajiem ieguvumiem un ietekmi uz valsts budžeta ieņēmumiem (2019.–2022.gadam). Tāpat tika nolemts (prot. Nr.3 11.§., 11.5.apakšpunkts), ka gadījumā, ja IZM un Finanšu ministrijas atzinums par minēto pētījumu ir pozitīvs, aicināt Ministru kabinetu, sagatavojot vidēja termiņa budžeta ietvara likumprojektu un valsts budžeta projektu kārtējam gadam, atbilstoši valsts budžeta finansiālajām iespējām lemt par valsts atbalstu ar Čempionāta posma organizēšanu Latvijā saistīto licences maksājumu izdevumu segšanai 2019.–2022.gadam.

Ar Ministru kabineta 2013.gada 6.augusta sēdes protokollēmuma „Informatīvais ziņojums „Par Starptautiskās Automobiļu federācijas Eiropas rallija čempionāta posma organizēšanu Latvijā 2014.gadā”” (prot. Nr.42 82.§) 5.punktu noteikts, ka jautājums par turpmāku motokrosa un rallija čempionātu finansēšanu no valsts budžeta līdzekļiem izskatāms tikai pēc tam, kad būs izvērtēti neatkarīgie pētījumi par šādu sacensību ekonomiskajiem ieguvumiem un to ietekmi uz valsts budžeta ieņēmumiem. Organizators 2016. un 2017.gadā ir veicis neatkarīgus pētījumus par Čempionāta 2016. un 2017.gada Latvijas posma organizēšanas ekonomiskajiem ieguvumiem un to ietekmi uz valsts budžeta ieņēmumiem, kuri apliecina, ka valsts ieguvumi (tiešie un netiešie) pārsniedz valsts piešķirtos līdzekļus Čempionāta posma licences iegādei. Saskaņā ar pētījumu Čempionāta 2017.gada posma organizēšana valsts ekonomikai radīja papildus naudas līdzekļus 2 131 000 *euro* apmērā. Vērtējot nodokļu ienākumus tikai no ārvalstu naudas līdzekļiem, saskaņā ar pētījuma secinājumiem 2017.gada Čempionāta posma organizēšana valsts budžetam piesaistīja 428 500 *euro* lielus nodokļu ienākumus, kā rezultātā pētījumā secināts, ka no valsts sniegtā finansiālā atbalsta Čempionāta posma organizēšanas licences iegādei (400 000 *euro*) valsts tiešā veidā atguva 107 % no ārvalstu naudas līdzekļu radītajiem nodokļu ienākumiem.

Tāpat Organizators saskaņā ar Latvijas Nacionālās sporta padomes apstiprināto metodiku ir veicis pirmspasākuma pētījumu par Čempionāta posmu provizorisko ekonomisko ietekmi 2019.–2022.gadam, kurā, ņemot vērā Organizatora līdzšinējo pieredzi līdzīgu sacensību rīkošanā Latvijā, prognozēti šādi ietekmes aspekti: pasākumu apmeklētība, rentabilitāte, plānotie nodokļu ienākumi, piesaistītie ārvalstu naudas līdzekļi un to radītā ietekme uz nodokļu ienākumiem. Minētā pētījuma rezultāti pamatā apliecina Čempionāta posma organizēšanas ekonomiskos ieguvumus, proti, laika posmā no 2019. līdz 2022.gadam valsts ekonomikai radīs papildus naudas līdzekļus 10 393 000 *euro* apmērā. Minētajā laika posmā valsts budžetam tikai no ārvalstu naudas līdzekļiem plānots piesaistīt 2 093 900 *euro*, kā rezultātā, attiecinot šos nodokļu ienākumus pret nepieciešamo valsts atbalstu (2 000 000 *euro* apmērā), secināts, ka valsts tiešā veidā atgūs 105 % tikai no ārvalstu naudas līdzekļu radītajiem patēriņa nodokļu ienākumiem. Lai gan pirmspasākuma pētījumā nav atsevišķi vērtēts plānoto pasākumu norises laiks kontekstā ar tūrisma sezonu Latvijā, izmantoti 2017.gada analoģiska pasākuma sezonalitātes analīzes rezultāti, kur secināts, ka pasākumu norises laiks rudenī (septembrī/oktobrī) pozitīvi ietekmētu tūrisma apjomus un neradītu slogu tūrisma nozarei. Vienlaikus konstatējams, ka Organizators jau sākotnēji plānojis, ka pasākumu organizēšanas ietekme uz naudas līdzekļu kustību 2019.–2022.gadā (kopā) būs negatīva (– 2 707 000 *euro*), kas nozīmē, ka, neņemot vērā ieņēmumus par pasākuma biļešu pārdošanu, liela daļa pasākumu budžeta aizplūdīs uz ārvalstīm (ņemot vērā pasākumu rīkošanas licences maksu, reģistrācijas maksu un tribīņu būvniecību atbilstoši pirmspasākuma pētījumā norādītam). Vērtējot pasākumu tiešo ieņēmumu un izdevumu salīdzinājumu (pasākumu rentabilitāti), pirmspasākuma pētījumā tiek secināts, ka pasākumi bez valsts atbalsta nespētu segt IMG noteikto Čempionāta posma organizēšanas licences maksājumus (plānotā pasākumu peļņa ir 7000 *euro* 2019. gadā, 6000 *euro* 2020.gadā un 5000 *euro* 2021. un 2022. gadā). Vienlaikus norādāms, ka pirmspasākuma pētījumu ietvaros tiek plānots, ka galvenās pozitīvās izmaiņas pasākumu ietekmē uz ekonomiku būs saistāmas ar ārvalstu apmeklētāju skaita palielinājumu nākotnē (tam pieaugot no 7736 personām 2017.gadā līdz 9874 personām 2022.gadā). 2017.gadā Čempionāta posma ekonomiskās ietekmes novērtējumā tiešās ekonomiskās ietekmes koeficients bija 1,07 (aprēķinātie nodokļu ieņēmumi pārsnieguši valsts finansējuma apmēru par 28 500 *euro*), savukārt nākamajos gados tas varētu būt 1,05 (laikā no 2019.–2022. gadam prognozētie pasākumu radīto nodokļu ienākumi par 93 900 *euro* pārsniegs valsts ieguldījuma apmēru). Atbilstoši Latvijas Nacionālās sporta padomes apstiprinātajai metodikai šāds plānotais rādītājs vērtējams pozitīvi, tomēr, vienlaikus izvērtējot 2017.gadā Čempionāta posma novērtējumā sniegto informāciju par ārvalstu apmeklētāju tēriņiem (iegūta no apmeklētāju anketēšanas), un, salīdzinot šo informāciju sadalījumā pa valstīm ar Centrālās statistikas pārvaldes informāciju par ārvalstu ceļotāju izdevumiem dienā Latvijā 2016.gadā, konstatējams, ka Čempionāta posma apmeklētāju tēriņu apmērs būtiski (divas līdz četras reizes) pārsniedz Centrālās statistikas pārvaldes apkopotās informācijas rādītājus.

Ievērojot minēto, kā arī, ņemot vērā faktu, ka valsts budžeta līdzekļi Čempionāta organizēšanas licencei ir tikuši piešķirti arī iepriekš, papildus pamatojums par Čempionāta organizēšanas lietderību un ieguvumiem šajā informatīvajā ziņojumā netiks sniegts.

Saskaņā ar Organizatora 2018.gada 15.februāra vēstulē sniegto informāciju galīgā atbilde par Čempionāta posma organizēšanu Latvijā ir jāsniedz līdz 2018.gada 15.aprīlim, norādot, ka pēc minētā datuma IMG vairs negarantē Latvijas posmam vietu Čempionāta kalendārā. Izvērtējot Organizatora iesniegto IMG 2018.gada 19.janvāra vēstuli, secināms, ka 2018.gada 15.aprīlis ir termiņš apstiprinājuma sniegšanai Čempionāta 2019.gada posma organizēšanai Latvijā, savukārt termiņš apstiprinājuma sniegšanai Čempionāta 2020.–2022.gada posma organizēšanai Latvijā ir 2019.gada 31.janvāris.

**2. PRIEKŠLIKUMI TURPMĀKAI RĪCĪBAI**

Ņemot vērā Latvijas Nacionālās sporta padomes 2017.gada 14.jūnija sēdē sniegto konceptuālo atbalstu Čempionāta posma organizēšanai Latvijā arī turpmākajos gados (līdz 2022.gadam), kā arī Biķernieku kompleksajā sporta bāzē veiktās investīcijas, IZM atbalsta Čempionāta posma organizēšanas turpināšanu Latvijā 2019.–2022.gadā. Tomēr, izvērtējot ar Čempionāta posma organizēšanas licences iegādi saistīto izdevumu apjomu kontekstā ar citām sporta nozares budžeta vajadzībām, IZM norāda, nepieciešamo valsts budžeta līdzekļu piešķiršana licences maksājumu segšanai iespējama tikai ar nosacījumu, ka šie līdzekļi tiek piesaistīti kā papildus finansējums, turklāt papildus līdzekļu piesaiste negatīvi neietekmē citu sporta nozares programmu un pasākumu īstenošanu. Bez tam, ievērojot Sporta likuma 10.panta ceturtajā daļā un 13.panta ceturtajā daļā noteiktās atzīto sporta federāciju tiesības, jānodrošina, ka Čempionāta posma rīkošanas licences segšanai valsts budžeta līdzekļi piešķirami nevis Organizatoram, bet gan LAF, kura ir Sporta likumā atzītā sporta federācija autosporta veidos un kurai attiecīgi jānodrošina šo līdzekļu pārskaitīšana Čempionāta starptautiskajam organizatoram (IMG) bez Organizatora starpniecības. Organizators 2018.gada 15.februāra vēstulē apliecina, ka IMG ir saskaņojis, ka Čempionāta posma organizēšanas licences iegādes izdevumus IMG pārskaita LAF.

IZM ieskatā šobrīd būtu jālemj par Ministru kabineta konceptuālu atbalstu Čempionāta posma organizēšanas Latvijā turpināšanai 2019.–2022.gadā, lai saglabātu Latvijas posmu Čempionāta kalendārā, savukārt jautājums par valsts finansiālo atbalstu Čempionāta posma organizēšanas licences maksājumiem (2019.gadā 475 000 *euro*, 2020.gadā 500 000 *euro*, 2021.gadā 500 000 *euro* un 2022.gadā 525 000 *euro*) izskatāms likumprojekta „Par vidēja termiņa budžeta ietvaru 2019., 2020. un 2021.gadam” sagatavošanas procesā kopā ar visu ministriju un citu valsts pārvaldes iestāžu prioritāro pasākumu pieprasījumiem.

Izglītības un zinātnes ministrs Kārlis Šadurskis

23.03.2018. 09:25

1999

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv

1. Ar minēto Ministru kabineta rīkojumu noteiktais ierobežojošais nosacījums atcelts ar Ministru kabineta 2011.gada 5.augusta rīkojumu Nr.358. [↑](#footnote-ref-2)
2. Skatīt Ministru kabineta 2017.gada 17.oktobra rīkojuma Nr.579 „Par apropriācijas pārdali” 1.1.1.apakšpunktu. [↑](#footnote-ref-3)
3. Sēdes protokols pieejams: *<http://www.izm.gov.lv/images/sports/LNSP/LNSP_sdes_protokols_140617.pdf>* [↑](#footnote-ref-4)
4. *<http://www.izm.gov.lv/images/sports/20170410_Update_formated_Petijums_par_liela_meroga_sporta_pasakumu_ietekmi_uz_Latvijas_ekonomiku-atjauninajums_Nr_2.pdf>* [↑](#footnote-ref-5)